钦定古今图书集成/方舆汇编/职方典/第1125卷 > 《窊樽诗》元·结
## 钦定古今图书集成/方舆汇编/职方典/第1125卷 > 《窊樽诗》元·结

“巉巉小山石，数峰对窊亭。窊石堪为樽，状类不可名。
巡回数尺间，如见小蓬瀛。樽中酒初涨，始有岛屿生。
岂无日观峰，直下临沧溟。爱之不觉醉，醉卧还自醒。
醒醉在樽畔，始为吾性情。若以形势论，坐隅临郡城。
平湖近阶砌，远山复青青。异木几十株，枝条冒檐楹。
盘根满石上，皆作龙蛇形。酒堂贮酿器，户牖皆罂缾。”
此樽可常满，谁是陶渊明。